
הצעת חוק הסכמים בנכסים פיננסיים, התשס"ו-2005

יעקב ליצמן:

 אני מתכבד לפתוח  הישיבה בנושא הצעת חוק הסכמים בנכסים פיננסיים. דידי לחמן-מסר, בבקשה.

דוידה לחמן-מסר:

הצעת החוק היא פרי עבודה של ועדה בין-משרדית שכללה את בנק ישראל משרד האוצר הבורסה לניירות ערך רשות איגוד הבנקים ומשרד המשפטים. מטרת הצעת החוק הזו היא להבהיר סוגיות משפטיות שהיו בסימן שאלה מסוים אצל עורכי דין כתוצאה מחוות דעת שונות בראיה של עסקאות בינלאומיות שמתבצעות אם במדינה ואם בין גופים פיננסיים בין מדינות שונות, עסקאות במגזרים ובנכסים פיננסיים. 

מטרת הצעת החוק היא להגדיר שעסקאות מסוימות, למרות שיש להם היבטים שיכלו היו להיחשב כהיבטים של משכון תחשבנה כעסקאות מכר לכל דבר ועניין ולפיכך אף אם לא נרשמו פרטי ניירות הערך שמועברים במסגרת העסקאות, הנגזרות, זה יהיה מכר לכל דבר ועניין, כך שבמקרה של פשיטת רגל של מי מהשחקנים, או הקפאת הליכים במסגרת הסכמי הבראה, וכיוצא בזה,  לעסקאות הללו  יהיה היבט של סגירה, הם יתמקדו ביום סגירה מסוים ולא ייחשבו למסת הנכסים של החברה בפירוק לעניין פיקינג של העסקאות הטובות לעומת העסקאות הרעות, הרעיון הוא שהכול עסקה אחת.

למעשה יש התאמה של המערכת המשפטית למערכת הכלכלית המורכבת, המסועפת והבין-לאומית כדי להבטיח את הוודאות משפטית בקיומן של עסקאות אלה, בין במסגרת עסקאות netting, ריפו, וגם הוראות באשר ליציבות המסלקות, אבל זה עוד בחוק הקודם. 


במילים אחרות, כל השחקנים עד כמה שאני מבינה, היו שותפים לעשייה, לגיבוש ההצעה ויש בה כדי לתת מענה לצרכים של כולם תוך כדי גידור הסיכונים כלפי הנושים האחרים שגם הם לא יצאו לגמרי נפגעים כתוצאה מהעסקאות הללו. לנו לקח זמן רב להבין במה מדובר והודות לכלל השחקנים , הבנו.


לאחר הצעת החוק התקבלו מספר הערות, את העבודה ביצענו גם אל מול גופים בין לאומיים שביצעו את מסגרת העסקאות האלה במסגרת הסכמי ISDA  וקיבלנו מהם גם הערות ולאור ההערות האלה התקבלו גם הערות של הבנקים בישראל.

יעקב ליצמן:

 מי מתנגד?

דוידה לחמן-מסר:

 לא שידוע לי. 

משה טרי:


זה היה צריך להיות מזמן, זה ציון דרך בשוק ההון בישראל. אחת התשתיות הבסיסיות לקיום שוק הון משוכלל מתקדם.

הלית מגידו:


הייתי רוצה שייאמר לפרוטוקול מה דין ההסכמים שנכרתו, שיהיה ברור שהדין הקיים ממשיך לחול עליהם.

מרים אילני:


ייתכן מאוד שההסכמים שקבענו בחוק, אפשר להגיע גם בלי החוק הזה. לפי חוות דעת משפטיות שיש בשוק, אפשר היה להגיע גם לעניין המגבלות. השוק רצה ודאות, ולכן הגענו לנוסח הזה. לעניין העסקאות שנחתמו קודם, יחול הדין הכללי של כללי הפרשנות הרגילים. אם חל שינוי בדין לעומת הדין הקודם, שאנחנו לא בטוחים שחל שינוי, אין אפשרות לפגוע בזכויות. לעומת זאת אם לא חל שינוי וזה רק דין מבהיר אז זה כן יחול על עסקאות.

דוידה לחמן-מסר:

 לגישתנו אנחנו סבורים שזה דין מבהיר.

מרים אילני:

סביר להניח שזה דין מבהיר.

דוידה לחמן-מסר:

 אני מבינה את חוסר הוודאות בקהילה המשפטית, לכן הכנו את הצעת החוק ומבקשים את אישורכם להצעה. יחד עם זאת, אנחנו חושבים שהחקיקה הזאת לא פוגעת בזכויות אחרים – סביר להניח שזאת החקיקה הנכונה ושכך מפרשים את המצב המשפטי הקיים. לפיכך, אם תתעורר הסוגיה המשפטית האם החקיקה הזאת חלה על הסכמים קיימים, עמדתנו כמשפטניות היא שסביר להניח שכן. זאת הנקודה החשובה שצריך להדגיש.

 הלית מגידו:


תסבירו את השינויים מול הנוסח הכחול.

מרים אילני:

השינויים אל מול הנוסח הכחול הם בעיקר שינויי נוסח לעניין הגדרה של נכס בסיס ונגזר. קיבלנו הערות של גופים ותיקנו. הבהרנו שזה לא רק תעודה בנייר אלא זכות לקבלת תעודה. לא נעשו פה שינויים מהותיים. 

יעקב ליצמן:

 צריך להקריא את החוק, זאת הפרוצדורה. תקריאו ואז תגידו השינויים.

הלית מגידו:


אני מקריאה הנוסח המתוקן כפי שחולק כאשר בו מסומנים השינויים מול הכחול. כאשר אני אגיע למקומות שבטקסט שלפניכם יש הקדשה, אני מניחה שמרים תעדכן איזה שינויים נעשו. אני מקריא את הנוסח הכחול, כאשר בו כבר משולבים ומודגשים השינויים. 

	בחוק זה  – 


	1.
	הגדרות

	"בעל תפקיד" – כונס נכסים או מפרק, לרבות מפרק זמני, שמונו לפי פקודת החברות, וכן בעל תפקיד שמונה לפי סעיף 350 לחוק החברות;
	
	


	                              "הוראות לסיום מוקדם", בהסכם מסגרת –  ההוראות כמפורט להלן :

(1) הוראה הקובעת כי הסכם המסגרת מהווה הסכם אחד לגבי כל העסקאות הכלולות בו;

(2) הוראה הקובעת תנאים שבהתקיימם יבואו כל העסקאות הכלולות  בהסכם המסגרת לכדי סיום מוקדם או שבהתקיימם רשאי צד להסכם להביא לסיום מוקדם של כל העסקאות כאמור;
(3) הוראה הקובעת כי בעת סיום מוקדם של העסקאות הכלולות בהסכם המסגרת, כאמור בפסקה (2), שווי ההתחייבויות או הזכויות של צד אחד להסכם כלפי הצד האחר יהיה שווי התחייבויותיו או זכויותיו, בניכוי ההתחייבויות או הזכויות של הצד האחר כלפיו; 
(4) הוראה הקובעת דרכים לחישוב שווי הוגן של התחייבויות וזכויות הצדדים להסכם המסגרת, בעת סיום מוקדם של העסקאות הכלולות בו, כאמור בפסקאות (2) ו-(3), לרבות בדרך של הערכת שוויין של עסקאות חלופיות בשוק שבו מתנהלות עסקאות כאמור, ובלבד שדרכים אלה  מבוססות על כללים מסחריים מקובלים להערכת התחייבויות וזכויות הצדדים בשוק כאמור; 
(5) הוראה הקובעת את ההמרה של כל ערך שחושב לפי פסקה (4) למטבע מסוים;



מרים אילני:

אנחנו רוצים לעשות תיקון קל. להעביר את פסקה (5) לסוף פסקה (4) כי זה חלק מההוראות לחישוב שווי הוגן, לכן רוצים לכתוב בסוף פסקה (4): לרבות הוראה הקובעת את ההמרה של ערך שחושב לפי פסקה זו למטבע מסוים, ואז יש תיקונים בהמשך שנוגע לזה. בהגדרה של "הסכם מסגרת"  יש שינוי.

הלית מגידו:


 אם כך, בסיפא של פסקה (4) יהיה כתוב "לרבות הוראה הקובעת את ההמרה  של כל ערך שחושב לפי פסקה (4) למטבע מסוים".

"הליכי חדלות פירעון"- הליכי פירוק או כינוס נכסים, לפי פקודת החברות, או הליכים לפי סעיף 350 לחוק החברות.

"הסכם מסגרת" – הסכם, לרבות התקשרות בין מסלקה לבין חבר מסלקה , בין עבור עצמו ובין עבור אחר, במסגרת כללי מסלקה, המסדיר מספר עסקאות בנגזרים או עסקאות מכר חוזר בניירות ערך, והכולל את כל הוראות המפורטות בפסקאות (1) עד (4) להגדרה "הוראות לסיום מוקדם", ביחס לעסקאות אלה, ובלבד שהצדדים להסכם כאמור הם תאגידים ולפחות אחד מהם הוא מוסד פיננסי או מדינת ישראל;
מרים אילני:

כאן יש תיקון – למחוק בפסקאות (1) עד (4) ולכתוב "בהגדרה" כי מחקנו את (5).

הלית מגידו:


"העברה לתיחום חשיפה"- העברת כספים או ניירות ערך (להלן – הנכס המועבר) מאחד הצדדים להסכם מסגרת (בהגדרה זו – המעביר) לצד אחר לאותו הסכם (בהגדרה זו – הנעבר), לפי הוראות ההסכם במועד שנקבע בהסכם או בהתקיימות תנאים שנקבעו בהסכם, המתבצעת לצורך תיחום גובה החשיפה של הנעבר, ואשר אינה מהווה פירעון מוקדם של התחייבות כלשהי של המעביר כלפי הנעבר על פי ההסכם, ובלבד שהנעבר רשאי לעשות בכל עסקה, לרבות מכירתם לאחר; בהגדרה זו, "חשיפה" – סכום שיהיה על המעביר להעביר לנעבר, במועד סיום העסקאות לפי ההסכם או במועד סיומן המוקדם של כל  העסקאות כאמור בפסקה (2), ואולם לענין זה רשאים הצדדים לקבוע דרכים לחישוב שווי הוגן של התחייבויות וזכויות הצדדים כאמור בפסקה (4) להגדרה "הוראות לסיום מוקדם", השונות מהדרכים כאמור שנקבעו לענין סיומו המוקדם בפועל של ההסכם.  

מרים אילני:

 עיקר התיקון זה שהוספנו את הכספים וניירות הערך שהכוונה של העברה לתיחום חשיפה זו העברה של ניירות ערך בכספים שנעשים במסגרת של הסכם מסגרת שיש מי שחשב שניתן היה להגדיר אותם כבטוחה ולכן הבהרנו שאם הצד השני יכול לעשות כבשלו ולהעביר אותם לאתר אחר, לא נראה כבטוחה אלא מכר.

דוידה לחמן-מסר:

זו לא בטוחה, אנחנו לא רואים את העסקאות האלה כעסקאות  - - -. 

מרים אילני:

 בכחול כתבנו רק ניירות ערך אבל סברנו שבכספים אין שאלה כזאת, בסוף החלטנו להעביר גם את זה.

דלית זמיר:


החל בפסקה (2), בהגדרה, הוראות ליישום מוקדם – ההגדרה האמורה.

דוידה לחמן-מסר:

 להוסיף פעמיים שתי מילים שיהיה ברור. כל המטרה היא ליצור בהירות בנושא מורכב זה. 

הלית מגידו:

	"חוק החברות" – חוק החברות, התשנ"ט-1999
; 

 

	"חוק השקעות משותפות בנאמנות" – חוק השקעות משותפות בנאמנות, התשנ"ד-1994
;



	"חוק ניירות ערך" – חוק ניירות ערך, התשכ"ח - 1968
;



	"כללי מסלקה" – הוראות שנקבעו בידי מסלקה, המסדירות את היחסים שבין המסלקה לבין חברי המסלקה, כפי שפורסמו באתר האינטרנט של הבורסה כהגדרתה בחוק ניירות ערך;




דוידה לחמן-מסר:

אין מונופול על פי דין לבורסה לניירות ערך לכן זה לא הבורסה, אלא בורסה.

הלית מגידו:


 "מוסד פיננסי" – כל אחד מאלה: 

(1) תאגיד בנקאי כהגדרתו בחוק הבנקאות (רישוי), התשמ"א-1981
, לרבות תאגיד עזר כהגדרתו בחוק כאמור;

(2) מבטח כהגדרתו בחוק הפיקוח על שירותים פיננסיים (ביטוח), התשמ"א-1981
;

(3) בנק ישראל כמשמעותו בחוק בנק ישראל, התשי"ד- 1954
;

(4) חבר בורסה בהתאם לתקנון הבורסה כמשמעותו בסעיף 46 לחוק ניירות ערך;

(5) חברה מנהלת כהגדרתה בחוק הפיקוח על שירותים פיננסיים (קופות גמל), התשס"ה-2005
;

(6)  מנהל קרן כמשמעותו בחוק השקעות משותפות בנאמנות;

(7)  גוף דומה לגופים המפורטים בפסקאות (1) עד (6), שהתאגד מחוץ לישראל והמפוקח בידי הרשויות המוסמכות לעניין זה במדינה שבה התאגד;

(8) גופים נוספים שקיים לגביהם פיקוח על פי דין, שקבע שר האוצר, בצו, בהסכמת שר המשפטים; 
"מסלקה" ו"חבר מסלקה" – כהגדרתם בסעיף 50א לחוק ניירות ערך;

"נכס בסיס" – לרבות מטבע, הלוואה, התחייבות לתשלום ריבית, שער חליפין, מוצרים ושירותים הנסחרים בשוקי סחורות (Commodities), ניירות ערך נסחרים בישראל ומחוץ לישראל, מדדי מחירים ומדדי ניירות ערך;

יעקב ליצמן:

 למה באנגלית?

דוידה לחמן-מסר:


 זה יתורגם לאנגלית. זה יוזיל את הריבית עבור המוסדות הבנקאיים. 

מרים אילני:

 המונח commodities מופיע בחוק ניירות ערך.

דוידה לחמן-מסר:

 זה כתוב גם באנגלית.

הלית מגידו:


מחקתם את ההגדרה של עסקה נגזרת.

דוידה לחמן-מסר:

 במקום זה יש "נגזר", זה סוג של נייר ערך. 

הלית מגידו:


"נגזר - מכשיר פיננסי שערכו נגזר מערכו של נכס בסיס, וכן חוזה עתידי ואופציה כמשמעותם בחוק השקעות משותפות בנאמנות, מסוג שמוסדות פיננסיים מתקשרים בהם במהלך העסקים הרגיל ושקיים שוק שבמסגרתו ניתן לקבוע את שוויו"

דוידה לחמן-מסר:

עכשיו זה הדבר החשוב, זה הריפו. 

הלית מגידו:


 "עסקת מכר חוזר בניירות ערך"  - עסקה שהצדדים לה הם תאגידים ולפחות אחד מהם הוא מוסד פיננסי או מדינת ישראל, שבה מעביר צד לעסקה (בהגדרה זו – המעביר) לצד אחר לעסקה (בהגדרה זו – הנעבר) ניירות ערך, בתמורה, ושלפיה – 

(1) הנעבר רשאי לעשות בניירות הערך כל עסקה, לרבות מכירתם לאחר;

(2) בתום תקופה שהוסכמה מראש, או בהתקיים תנאי שנקבע מראש, יעביר הנעבר למעביר ניירות ערך מאותו סוג, או את ניירות הערך שהועברו לו במסגרת אותה עסקה, ככל שנותרו בידו, או מוקנית לנעבר או למעביר זכות להעביר או לקבל, לפי העניין, ניירות ערך כאמור, והכול תמורת סכום שנקבע מראש או על פי שיטת חישוב שנקבעה מראש;

       לעניין הגדרה זו, "נייר ערך" – כל אחד מאלה: 

	      (1) תעודה, לרבות זכות לקבלתה, שאינה ניתנת להמרה למניות,                                            הרשומה למסחר בשוק מוסדר כהגדרתו בחוק השקעות                                             משותפות בנאמנות, שמנפיק תאגיד, בסדרה, והמקנה זכות לתבוע מהתאגיד כסף בתאריך קבוע או בהתקיים תנאי מסוים ואינה מקנה זכות חברות או השתתפות בתאגיד;
       (2) תעודה כאמור בפסקה (1) שמנפיקה הממשלה;

(3) נייר ערך כהגדרתו בחוק החברות, שקבע שר האוצר, בצו; 




מרים אילני:

 יש פה הערה של ורדה לוסטהויז. בפסקה שכתבנו לרבות זכות לקבלתה, התכוונו שיכול להיות גם  בלי הנייר. אפשר להבין כאילו זה אופציה, וזה לא טוב שכך יובן. לכן נבהיר שאפשר גם ללא נייר.

ורדה לוסטהויז:


גם אם אין נייר.

מרים אילני:

 נבהיר, צריך לחשוב על נוסח.

הלית מגידו:


 אחר כך, עם הממונה על נוסח החוק.

	"פקודת החברות" – פקודת החברות [נוסח חדש], התשמ"ג-1983
. 


	
	

	הוראות לסיום מוקדם בהסכם מסגרת, לרבות הוראה הקובעת כי העסקאות הכלולות בהסכם יבואו לכדי סיום מוקדם עקב קיומם של הליכי חדלון פירעון כלפי צד להסכם, יהיו תקפות  על אף קיומם של הליכי חדלות פירעון ;אין בהוראות סעיף זה כדי לגרוע מהוראות כל דין לעניין  מועד הגשת תביעות חוב והמועד להערכת שוויין.  

	2.
	תוקף הוראות לסיום מוקדם, בעת חדלות פירעון



דלית זמיר:


בהתחלה כתבנו שאין בזה כדי לפגוע במועד לקיזוז. הכוונה הייתה להגיד שאין קיזוז באמת יש פה יותר עסקה אחת ולכן יש פה התחשבנות ולא קיזוז, לכן יותר נכון להעביר את זה באמצעות המועד להגשת תביעות חוב. כל הכוונה של ההגשה היא שאי אפשר להגיש את הדברים שנעשו אחרי צו הפירוק. כמו שבקיזוז באמצעות מסגרת חוב צריך להגיש ולהעריך השווי נכון למועד צו הפירוק, וזו הכוונה,  לא יכולים להתנות על ההוראה הזאת.

זהר גרינברג:


יש מועד להגשת תביעות חוב ויש המועד שלגביו מוגשת תביעת החוב. תביעת החוב יכולה להיות מוגשת ליום הפירוק אבל מגישים אותה תוך שלושה חודשים, השאלה למה הכוונה.

דלית זמיר:


אין בזה כדי לפגוע או לגרוע ממועד הגשת תביעות חוב, לא נוגעים בזה. 

הלית מגידו:

	בעל תפקיד אינו רשאי לוותר על חלק מהעסקאות הכלולות בהסכם מסגרת, מכוח סמכותו לוותר על נכס מכביד לפי כל דין, לרבות לפי סעיפים 360 עד 365 לפקודת החברות.


	3.
	ויתור על נכס מכביד


דלית זמיר:


אני רוצה להסביר מדוע הורדנו את סעיף קטן (ב), ניסינו להגיד שכמו בהוראות בעניין נכס מכביד, מאחר ומדובר פה בעסקה אחת, בעל תפקיד יכול לוותר על כל העסקה, לא יכול לבחור לעצמו הוראות מתוך הסכם מסוים שהוא שרוצה לקיים והוראות שהוא לא רוצה לקיים. 

מאחר שאנחנו רואים בכל ההסכם הזה הסכם אחד, צריך להחיל אותו דין. בהתחלה חשבנו להבהיר שברור שככל שיש לבעל הדין סמכות לוותר על כל ההסכם כמקשה אחת, אנחנו לא באים לגרוע מהסמכות הזו. עלה חשש שאולי מכוח סעיף (ב) יובן שלגישתנו ניתן לוותר על זה כנכס מכביד, למרות שאמרנו ככל שישנה סמכות כאמור לפי כל דין.  אבל לא אכפת לנו לוותר על סעיף (ב) ובלבד שנגדיר שרק על חלק מהעסקאות יכול לוותר, כאשר לא אומרים משהו לגבי כלל העסקאות כמקשה אחת. 

הלית מגידו:

	
(א) עסקת מכר חוזר בניירות ערך והעברה לתיחום חשיפה יחשבו לכל דבר וענין כעסקאות מכר, ולא יחולו עליהן הוראות חוק המשכון, התשכ"ז- 1967
, וזאת אף אם נותרו בידי מעביר ניירות הערך או הנכס המועבר זכויות כלשהן בניירות הערך או בנכס המועבר לאחר העברתן, והכל אם לא קבעו הצדדים מפורשות אחרת בהסכם שמכוחו נוצרו העסקה או ההעברה כאמור. 


	4.
	סיווג 

עסקת מכר חוזר בניירות ערך והעברה לתיחום חשיפה

	(ב) אין בהוראות סעיף זה כדי לפגוע בסווגה של עסקת מכר חוזר, שחוק זה אינו חל עליה, כעסקת מכר בהתאם להוראות כל דין.  


	
	

	שר המשפטים ממונה על ביצוע חוק זה והוא רשאי להתקין תקנות לביצועו.

	5.
	ביצוע ותקנות

	בפקודת מס הכנסה
, בסעיף 101א(א), אחרי פסקה (12) יבוא: 

"(13) תנאים ונסיבות שבהתקיימם יראו עסקת מכר חוזר בניירות ערך או העברה לתיחום חשיפה, כהגדרתן בחוק הסכמים בנכסים פיננסיים, התשס"ו-2006, על אף הוראות סעיף 4 לחוק האמור, כהלוואה, ולא כמכירת ניירות ערך." 
	6.
	תיקון פקודת מס הכנסה


יעקב ליצמן:

 יש הערות? מי בעד הצעת חוק הסכמים בנכסים פיננסים, התשס"ו-2006? 

הצבעה

בעד: רוב

נגד: אין

ההצעה אושרה פה אחד.

היו"ר יעקב ליצמן:

 תודה רבה לכולם הישיבה נעולה.

הישיבה ננעלה בשעה 10:30


































